המכון הדמוקרטי

המכון הדמוקרטי – חברה וחינוך (עד 2018: המכון לחינוך דמוקרטי) הוא ארגון חברה אזרחי ללא כוונת רווח, הפועל מאז שנת 1998 לקידום תרבות דמוקרטית בישראל.

מנכ"לי המכון משנת 2022 הם ליאור טל שדה וסיגל וסר, שהחליפו בתפקיד את מיכל גלבוע-אטר ויותם טרון.

המכון הדמוקרטי שואף לקדם חברה של שוויון, הוגנות וצמיחה, המאפשרת ויוצרת מרחב לביטוי השונות והייחודיות; חברה היוצרת הזדמנויות להשפעה ומעודדת את הפרט והקהילה לקחת אחריות לפעול למען הכלל.

המכון פועל בכל ציבורי החברה הישראלית: בפריפריה ובמרכז, ברשויות מקומיות דתיות וחילוניות, ערביות ויהודיות. זאת מתוך אמונה שבמציאות הישראלית המורכבת, הטמעה של אורח חיים דמוקרטי בחברה כולה, תיצור לכולנו מקום טוב יותר לחיות בו.

תרבות דמוקרטית
תרבות דמוקרטית רואה באחריות הקהילה להביא את ייחודיותו של כל אדם (חוזקות, צמיחה ודעה)  לידי ביטוי, מקדמת שותפות ודיאלוג בין בני אדם, מטפחת יחסי גומלין בין היחיד לקהילה ולסביבה, ובדרך זו שואפת ליצירת חברה שוויונית, הוגנת, צומחת ובת קיימא. 

תרבות דמוקרטית, על פי תפיסת המכון, מבוססת על 4 עקרונות:

 מחלוקת מהווה מרחב לדיאלוג המאפשר יצירת הסכמות סביב בעיות מורכבות
 רב-תרבותיות ומגוון חברתי מייצרים שפע והזדמנות
 קהילתיות היא מנוף לצמיחת היחיד והחברה
 חשיבה ביקורתית היא מנוף להשתתפות חברתית יוצרת

פעילות המכון
המכון רואה בחינוך ובתהליכים קהילתיים וחברתיים כלים מרכזיים לקידום מטרותיו. רבים מהמיזמים שהקים זוכים להצלחה רבה ומשפיעים ברמה ארצית ומקומית על החינוך והחברה בישראל.

המכון מפעיל מספר רב של תוכניות ותחומים, אשר המרכזיים שבהם הם:
 תכנית "חלוץ חינוכי" – תוכנית המכשירה אנשי חינוך איכותיים ("חלוצים") לניהול ולתפקידי מנהיגות בבתי ספר בפריפריה החברתית והגאוגרפית בישראל. התוכנית, הפועלת משנת 2009 בשיתוף ובחסות משרד החינוך וקרנות נדבנות, פועלת בכל מגזרי החברה הישראלית. נכון לשנת 2022, לתוכנית מעל 400 בוגרים, אשר חלקם הגדול נושא בתפקידי ניהול והובלה במערכת החינוך, וכ-270 חלוצים פעילים בכ-70 בתי ספר ברחבי ישראל.
 דמוקרטיה מקומית, במסגרתה מפעיל המכון מגוון תכניות לקידום שיתוף ציבור ומשילות משתפת ברשויות מקומיות, וכן תהליכי פיתוח והטמעה של מודלים חינוכיים מקומיים חדשניים.
 תכנית התחל"ה (התמחות, חונכות, למידה), בשיתוף ג'וינט-אשלים ומשרד החינוך – תכנית חינוכית אשר פותחה על ידי המכון על בסיס תכנית Big Picture Learning מארצות הברית. התוכנית מציעה מענה חדש באשר לתפקיד בית הספר בעולם החינוכי ומשלבת בינו ובין הקהילה, בין היתר באמצעות שילוב תלמידים בעולם התעסוקה באמצעות ליווי על ידי מנטורים מהקהילה עצמה.
 תחום מו"פ – עוסק בפיתוח עבור המכון עצמו ובהטמעת תהליכי פיתוח חדשניים והשתתפותיים בארגונים.

בנוסף, מלווה המכון מספר מסלולים אקדמיים המקדמים תרבות וחינוך דמוקרטיים:
החממה ליזמות חינוכית חברתית בסמינר הקיבוצים - מסלול לימודים לתואר ראשון המכשיר אנשי ונשות חינוך החושבים ופועלים מתוך תפיסת העולם הדמוקרטית וערכיה, בעלי חשיבה ביקורתית, זהות חינוכית מתפתחת ואשר פועלים כמחוללי שינוי במרחב החינוכי חברתי.
תוכנית "שבילים" במכללת קיי – תוכנית לימודים לתואר ראשון המפגישה בין חינוך דמוקרטי, חינוך בלתי-פורמלי ולימודי גאוגרפיה.
תוכנית "נתיבים" ("مسارات") במכללת קיי – תוכנית לימודים לתואר ראשון העוסקת בקידום מנהיגות חברתית–סביבתית בנגב ושמה דגש על שילוב סטודנטים וסטודנטיות בני העדה הבדואית.

התנהלות דמוקרטית 
המכון מתנהל בעצמו על פי עקרונות דמוקרטיים הכוללים, בין היתר, תהליכי קבלת החלטות שיתופיים בכל רמות הארגון. בין המנגנונים הפועלים במכון ניתן למנות את "פורום תנאי העסקה" – פורום משותף, הכולל עובדים, המוסמך לקבל החלטות הנוגעות לתנאי ההעסקה של כלל העובדים במכון, מנגנון בחירת מנכ"לים בשיתוף עובדי המכון, גיבוש תוכנית אסטרטגית רב-שנתית על ידי כלל עובדי המכון ועוד.

בשנת 2018 זכה המכון בתו תקן עולמי מטעם ארגון Worldblu, כארגון עבודה מבוסס חופש ואמון. המכון הוא הארגון הראשון, והיחיד עד כה, אשר זכה בתו תקן זה במזרח התיכון.

פסיק 
המכון מוציא לאור את המגזין המקוון "פסיק", הדן בדילמות ופרקטיקות מעולם התרבות הדמוקרטית, דוגמת רב-תרבותיות, השתתפותיות, דיאלוג ועוד.

עד כה יצאו לאור 8 מגזינים מקוונים:
 פסיק 1 - תרבות דמוקרטית
 פסיק 2 - רב תרבותיות ושונות
 פסיק 3 - השתתפותיות
 פסיק 4 - שיתופי פעולה
 פסיק 5 - ארגונים דמוקרטיים
 פסיק 6 - השפעה
 פסיק 7 - דיאלוג
 פסיק 8 - אקטיביזם

קישורים חיצוניים

הערות שוליים

ישראל: עמותות